Title: ประกาศกรมควบคุมโรค เรื่อง หลักเกณฑ์การจ่ายเงินค่าใช้จ่ายในการดำเนินงานตามระเบียบกรมควบคุมโรคว่าด้วยหลักเกณฑ์ วิธีการ และเงื่อนไขการจ่ายเงินสินบนรางวัลและค่าใช้จ่ายในการดำเนินงานตามพระราชบัญญัติควบคุมเครื่องดื่มแอลกอฮอล์ พ.ศ. 2551 พ.ศ. 2556

ประกาศกรมควบคุมโรค

ประกาศกรมควบคุมโรค
เรื่อง
หลักเกณฑ์การจ่ายเงินค่าใช้จ่ายในการดำเนินงาน
ตามระเบียบกรมควบคุมโรค
ว่าด้วยหลักเกณฑ์ วิธีการ และเงื่อนไขการจ่ายเงินสินบนรางวัลและ
ค่าใช้จ่ายในการดำเนินงานตามพระราชบัญญัติควบคุมเครื่องดื่มแอลกอฮอล์
พ.ศ. ๒๕๕๑
พ.ศ. ๒๕๕๖

อาศัยอำนาจตามความในข้อ ๑๗ แห่งระเบียบกรมควบคุมโรค ว่าด้วยหลักเกณฑ์
วิธีการ และเงื่อนไขการจ่ายเงินสินบนรางวัลและค่าใช้จ่ายในการดำเนินงานตามพระราชบัญญัติควบคุมเครื่องดื่มแอลกอฮอล์
พ.ศ. ๒๕๕๑ พ.ศ. ๒๕๕๕ อธิบดีกรมควบคุมโรคจึงออกประกาศ ดังต่อไปนี้

ข้อ ๑  ให้นายแพทย์สาธารณสุขจังหวัด
หรือข้าราชการตั้งแต่ระดับชำนาญการขึ้นไปสังกัดสำนักงานคณะกรรมการควบคุมเครื่องดื่มแอลกอฮอล์
มีสิทธิยื่นคำขอรับเงินค่าใช้จ่ายในการดำเนินงานต่อผู้อำนวยการสำนักงานคณะกรรมการควบคุมเครื่องดื่มแอลกอฮอล์

ข้อ ๒  ค่าใช้จ่ายในการดำเนินงานให้นำไปจ่ายหรือก่อหนี้ผูกพันเพื่อเป็นค่าใช้จ่ายเฉพาะที่เกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับของกรมควบคุมโรค
ในกรณีดังต่อไปนี้
(๑) ใช้เป็นค่าตอบแทนในการออกตรวจสอบของเจ้าหน้าที่ และพนักงานขับรถ
เฉพาะกรณีที่ตรวจสอบพบการกระทำความผิดและได้มีการชำระค่าปรับแล้วในอัตรา ๒๐๐
บาทต่อคนต่อวันและในวันหยุดราชการในอัตรา ๔๒๐ บาทต่อคนต่อวัน
(๒)
ใช้เป็นค่าใช้จ่ายในการจัดซื้ออุปกรณ์ที่จำเป็นในการตรวจสอบของเจ้าหน้าที่ เช่น
กล้องถ่ายรูป เครื่องบันทึกภาพและเสียง
อุปกรณ์อิเล็กทรอนิกส์อันจำเป็นเพื่อประโยชน์ในการรวบรวมพยานหลักฐาน เป็นต้น
รวมทั้งค่าใช้จ่ายอื่นที่จำเป็น โดยต้องแนบเอกสารการจัดซื้อจัดจ้าง
หลักฐานการยืมเงินยื่นประกอบการเบิกจ่ายด้วย
(๓)
ใช้เป็นค่าเบี้ยประชุมคณะอนุกรรมการว่าด้วยการเปรียบเทียบกรุงเทพมหานครและคณะอนุกรรมการว่าด้วยการเปรียบเทียบจังหวัด
ในอัตราคนละ ๑,๐๐๐ บาท
(๔) ค่าใช้จ่ายในการแสวงหาข้อเท็จจริงและพยานหลักฐาน
รวมทั้งค่าใช้จ่ายในการเก็บรักษาข้อมูลและพยานหลักฐาน
(๕) ที่เหลือให้ไปใช้เป็นค่าบริหารจัดการของเจ้าหน้าที่สนับสนุนอื่น
ๆ
ทั้งนี้ ค่าใช้จ่ายในการดำเนินงาน
จะยื่นคำขอรับเงินได้ไม่เกินจำนวนเงินที่แต่ละจังหวัดได้นำส่งเข้าบัญชีเงินฝากค่าใช้จ่ายในการดำเนินงานของกรมควบคุมโรค

ข้อ ๓  ในการเบิกจ่ายค่าใช้จ่ายในการดำเนินงานให้สามารถเบิกจ่ายล่วงหน้าได้โดยทำสัญญาการยืมเงินตามระเบียบกระทรวงการคลัง

ข้อ ๔  ในกรณีที่มีปัญหาในการปฏิบัติตามประกาศนี้
ให้อธิบดีเป็นผู้วินิจฉัยชี้ขาด

ข้อ ๕[๑]  ประกาศนี้ให้ใช้บังคับตั้งแต่วันถัดจากวันประกาศราชกิจจานุเบกษาเป็นต้นไป

ประกาศ
ณ วันที่ ๘ สิงหาคม พ.ศ. ๒๕๕๖
พรเทพ  ศิริวนารังสรรค์
อธิบดีกรมควบคุมโรค

ปริยานุช/ผู้จัดทำ
๑๙ สิงหาคม
๒๕๕๖

อุษมล/ผู้ตรวจ
๒๓ สิงหาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๐๑ ง/หน้า ๔/๑๖ สิงหาคม ๒๕๕๖